**Jonathan Howsmon Davis** (sündinud 18. jaanuaril 1971), lühidalt **JD**, on tuntud kui Ameerika *nu metal*'i ansambli Korn laulja.

Davise muusika on inspireeritud tema läbielamistest lapsepõlves, mis oli täis emotsionaalset traumat ja kiusamist. Ta pidi lapsena taluma emotsionaalset, füüsilist, vaimset ja seksuaalset vägivalda. Pärast vanemate lahutust tema võõrasema piinas teda, nende peresõber kuritarvitas teda seksuaalselt ning ta koolikaaslased narrisid teda eriliste riiete ja muusikamaitse pärast. Kõik need hirmutavad kogemused paneb Davis oma muusikasse. 

Kooliaegsest plaadikeerutamisest kasvas välja kirg ise muusikat teha ja ta pani kokku bändi Korn, mis tõi talle tuntuse.

Lapsepõlv
---------

Jonathan Davis sündis Bakersfieldis California osariigis USA-s. Tema isa Rick Davis oli Buck Owensi ja Frank Zappa bändides klahvpillimängija ja ema Holly Chavez oli näitleja ja elukutseline tantsija.

Vanemad lahutasid, kui JD oli kolmene. Poiss jäi isa ja tema uue naise Lilyga. Lapsena kannatas ta ägeda astma all.

JD-l oli kohutav lapsepõlv, teda väärkoheldi seksuaalselt ja emotsionaalselt. Oma kasuemaga, kes teda füüsiliselt piinas, ta läbi ei saanud. See oli ka põhjus, miks isa naisest hiljem lahutas.

Kuna JD oli teistest pisut erinev, oli ta alati koolikiusamise ohver.

Karjäär
-------

Ta alustas plaadikeerutamist keskkoolis artistinime JDevil all. Ta esines tihti koolipidudel, lemmikstiilid olid *New York freestyle*, *Miami bass*, gootirokk. Jeff Creath, produtsent ja Underground Chicken Soundsi omanik, lubas Davisel elada oma garaažis; sel perioodil sündiski Korn. Nad hakkasid kontsertidel esinema, neid märgati Huntington Beachi kontserdil aastal 1993.

Bändi esikalbum "Korn" ilmus 1994. aastal plaadifirma Immortal/Epic Recordsi all. Plaadi läbivaks teemaks oli laste väärkohtlemine ja narkootikumid – mõlemad Davisele tähtsad teemad. Album jõudis edetabelis Billboard Top 200 72. kohale.

Aastatel 1996–1999 andis Davis koos bändiga välja albumid "Life is Peachy" (1996), mis jõudis USA-s topelt-plaatina staatusse, "Follow the Leader" (1998), mis jõudis edetabelis Billboard Top 200 esikohale ja "Issues" (1999), mida esitleti turneel "Sick and Twisted".

Korni viies stuudioalbum "Untouchables" (2002) leidis kohe koha *metal*'i fännide südametes ning jõudis plaatinaplaadi staatusse. Lisaks suurele müügiedule (5 miljonit eksemplari üle maailma) võideti albumilt singliga "Here to Stay" ka Grammy auhind.

Aastal 2003 ilmus "Take a Look in the Mirror". Album sai kõva kriitika osaliseks ja selle võis leida 284. kohalt ajakirja Rock Hard edetabelis, kus reastati 500 kõigi aegade parimat rokk- ja *metal*albumit. 

Aastal 2007 anti välja nimetu album. Davis tahtis, et fännid nimetaksid seda nii, kuidas ise tahavad. Albumit müüdi kuldplaadi vääriliselt.

Bändi hilisemad albumid "Korn III: Remember Who You Are" (2010), "The Path of Totality" (2011) ja "The Paradigm Shift" (2013) said kõik positiivse kriitika osaliseks. Bändiga liitus ka vahepeal eemal olnud kitarrist Brian "Head" Welch.

2018. aasta jaanuaris avaldas Davis oma esimese soolosingli "What It Is". Sama aasta 25. mail ilmus debüütsooloalbum "Black Labyrinth".

### JDevil

JDevil, 2012
JDevil on Davise EDM-i viljelev *alter ego*. Nimi on moodustatud tema initsiaalidest JD ja sõnast *evil* (eesti k 'kuri', 'kurjus'). Ta on plaate mänginud aastast 1987, ajast mil ta käis veel keskkoolis. Tema stiilid oli *New York freestyle*, *Miami bass*, vana kooli hiphop, gootirokk ja industriaalmuusika. 2011. aastal esitles Davis JDevilit maailmale, olles soojendusesineja Korni turneel "Path of Totality".

Davis kirjeldab JDevilit sõnadega: "Armastus kõige vastu, mida iganes sa teed, senikaua, kui see kellelegi haiget ei tee". Ta kombineerib selliseid stiile nagu *dubstep*, *jungle*, *drum and bass*, *four-on-the-floor* ja *metal*.

Isiklik elu
-----------

Devon Davis
Tema muusikas peegeldub kogetud vägivald, vanemate lahutus, füüsiline piinamine kasuema, seksuaalne väärkohtlemine peretuttava poolt ja koolikiusamine. 

Esimesest abielust Renee Perezega aastatel 1998–2001 on neil ühine poeg Nathan. 2004. aastal abiellus Davis pornostaar Devon Davisega, neil on kaks poega, Pirate ja Zeppelin. 2006. aastal lõi Davisel välja haruldane haigus – veritsushäire (ITP), mille tagajärjel oli ta mõnda aega voodiravil. Ravimeid haiguse kontrolli all hoidmiseks võtab Davis tänapäevani.

Viited
------

1. ↑  "Korn Frontman Jonathan Davis Turns 40 Today". Vaadatud 25.02.2020.
2. ↑  "Chart History: Korn – "Korn"". *Billboard.com.* Vaadatud 25.02.2020.
3. ↑  "23 Years Ago: Korn Release ‘Life Is Peachy’". *loudwire.com*. Vaadatud 25.02.2020.
4. ↑  "Chart History: Korn – "Follow the Leader"". *Billboard.com.* Vaadatud 25.02.2020.
5. ↑  Grammy Awards. *grammy.com.* Vaadatud 25.02.2020.
6. ↑  "Take a Look in the Mirror" – Korn. *allmusic.com.* Vaadatud 25.02.2020.
7. ↑  "Korn III: Remember Who You Are" – Korn. *allmusic.com.* Vaadatud 25.02.2020.
8. ↑  "Review of Korn". *BBC.* Vaadatud 25.02.2020.
9. ↑  "Korn’s "The Paradigm Shift" is a Perfectly Harmless Pop Album". *Metalsucks.* Vaadatud 25.02.2020.
10. ↑  "Jonathan Davis' Solo Album Features Another Member of Korn". *altpress.com.* Vaadatud 25.02.2020.
11. ↑  Jonathan Davis and Renee Perez. *WDW.* Vaadatud 25.02.2020.

Välislingid
-----------

* "Sumerian Records Sign Korn's Jonathan Davis". *allthingsloud.com*. 18. jaanuar 2018.
* "KoRn On Speed Show •*Payback*• with Jeff "Ball Tongue" Creath". *Youtube*. 2007.
* "23 Years Ago: Korn Pioneer a New Sound With Their Self-Titled Debut Album". *Loudwire*. 2017.
* "Korn's Jonathan Davis Wants to Make 'Untouchables' Documentary". *Loudwire*.
* "Insane Details: Interview with Jonathan Davis Korns Front Man". *Youtube*.
* "KORN's Jonathan Davis is a Political Activist Now, Claims US is Turning Into A Police State". *Metal Injection*. 2014.
* "Korn's Jonathan Davis Responds to Barack Obama's Shout-Out". *RollingStone.com*. 2015.
* "The fucking candidates all suck". *deathandtaxesmag*. 2015.